Document ID: 31996L0060

Komisijos direktyva 96/60/EB
1996 m. rugsėjo 19 d.
įgyvendinanti Tarybos Direktyvą 92/75/EEB, dėl energijos sunaudojimo parodymo ženklinant buitines kombinuotas skalbimo ir džiovimo mašinas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. rugsėjo 22 d. Tarybos direktyvą 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį [1], ypač į jos 9 ir 12 straipsnius,
kadangi kombinuotų skalbimo ir džiovinimo mašinų sunaudojama elektros energija sudaro labai didelę visos Bendrijos energijos paklausos dalį; kadangi šie prietaisai gali naudoti daug mažiau elektros energijos;
kadangi geresnės kokybės skalbimui dažnai reikia sunaudoti daugiau vandens ir elektros energijos; kadangi informacija apie prietaiso skalbimo charakteristikas padeda įvertinti informaciją apie energijos ir vandens sunaudojimą; kadangi ši informacija padės vartotojams pasirinkti prietaisą, racionaliai naudojantį elektros energiją;
kadangi Bendrija, patvirtindama savo suinteresuotumą taikyti tarptautinę standartizavimo sistemą, galinčią pateikti standartus, kuriuos faktiškai naudotų visi tarptautinės prekybos partneriai ir kurie atitiktų Bendrijos politikos reikalavimus, ragina Europos standartizacijos organizacijas toliau bendradarbiauti su tarptautinėmis standartizacijos organizacijomis;
kadangi Europos standartizacijos komitetas (CEN) ir Europos elektrotechnikos standartizacijos komitetas (Cenelec) yra institucijos, pripažintos kompetentingomis tvirtinti darniuosius standartus pagal 1984 m. lapkričio 13 d. pasirašytas bendrąsiasKomisijos ir šių dviejų institucijų bendradarbiavimo rekomendacijas; kadangi šioje direktyvoje darnusis standartas yra techninė specifikacija (Europos standartas arba suderinimo dokumentas), kurią patvirtino Cenelec Komisijos pavedimu pagal 1983 m. kovo 28 d. Tarybos direktyvą 83/189/EEB, nustatančią informacijos apie techninius standartus ir reglamentus teikimo tvarką [2], su paskutiniais pakeitimais, padarytais Komisijos sprendimu 96/139/EEB [3], taip pat remdamasis minėtomis bendrosiomis rekomendacijomis;
kadangi šioje direktyvoje numatytos priemonės atitinka pagal Direktyvos 92/75/EEB 10 straipsnį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Ši direktyva taikoma į elektros tinklą jungiamoms buitinėms kombinuotoms skalbimo ir džiovinimo mašinoms. Ši direktyva netaikoma prietaisams, kurie gali naudoti kitus energijos šaltinius.
2. Informacija, kurią būtina pateikti pagal šią direktyvą, nustatoma vadovaujantis darniaisiais standartais, kurių identifikavimo numeriai paskelbti Europos Bendrijų oficialiajame leidinyje ir kurių identifikavimo numerius valstybės narės paskelbė kaip nuorodas į nacionalinius standartus, perimančius šiuos darniuosius standartus. Šios direktyvos visos nuostatos, pagal kurias būtina pateikti informaciją apie triukšmą, taikomos tik tuo atveju, kai tokią informaciją reikia pateikti pagal Tarybos direktyvos 86/594/EEB 3 straipsnį [4]. Tokia informacija nustatoma pagal pastarąją direktyvą, jeigu taip reikalaujama.
3. 2 dalyje nurodyti darnieji standartai parengiami Komisijos pavedimu pagal Direktyvą 83/189/EEB.
4. Šioje direktyvoje vartojamos sąvokos turi tą pačią reikšmę kaip Direktyvoje 92/75/EEB, išskyrus tuos atvejus, kai kontekstas reikalauja kitaip.
2 straipsnis
1. Direktyvos 92/75/EEB 2 straipsnio 3 dalyje nurodyta techninė dokumentacija apima:
- tiekėjo pavadinimą ir adresą,
- bendrą modelio aprašymą, pakankamą, kad būtų galima vienareikšmiškai jį identifikuoti,
- informaciją, įskaitant atitinkamus brėžinius, apie pagrindines modelio projektines charakteristikas, ypač nurodant tuos dalykus, kurie daro didelę įtaką energijos sunaudojimui,
- ataskaitas apie atitinkamus modelio matavimų rezultatus, gautus atliekant bandymus vadovaujantis šios direktyvos 1 straipsnio 2 dalyje nurodytais darniaisiais standartais,
- eksploatacijos instrukcijas, jeigu tokios yra.
2. Direktyvos 92/75/EEB 2 straipsnio 1 dalyje nurodyta etiketė turi būti tokia, kaip nurodyta šios direktyvos I priede. Ji tvirtinama prietaiso išorinės pusės viršuje arba priekinėje dalyje taip, kad būtų aiškiai matoma ir įskaitoma.
3. Vardinių parametrų lentelės, nurodytos Direktyvos 92/75/EEB 2 straipsnio 1 dalyje, turinys ir forma turi būti tokie, kaip nurodyta šios direktyvos II priede.
4. Susidarius Direktyvos 92/75/EEB 5 straipsnyje nurodytoms aplinkybėms ir jeigu pardavimo, nuomos arba pirkimo išsimokėtinai pasiūlymas pateikiamas spausdinto pranešimo forma, pavyzdžiui, užsakymų paštu katalogas, tuomet į šį spausdintą pranešimą įtraukiama visa šios direktyvos III priede nurodyta informacija.
5. Prietaiso energijos efektyvumo klasė ir skalbimo efektyvumo klasė yra nustatomos pagal IV priedą.
3 straipsnis
Valstybės narės imasi visų būtinų priemonių užtikrinti, kad visi jų teritorijoje įsisteigę tiekėjai ir prekiautojai vykdytų savo įsipareigojimus, numatytus šioje direktyvoje.
4 straipsnis
1. Valstybės narės priima ir paskelbia įstatymus ir kitus teisės aktus, būtinus šios direktyvos įgyvendinimui iki 1997 m. liepos 15 d. Apie tai jos nedelsdamos praneša Komisijai. Šiuos teisės aktus jos taiko nuo 1997 m. rugpjūčio 1 d.
Tačiau iki 1998 m. sausio 31 d. valstybės narės leidžia:
- teikti į rinką, prekiauti ir (arba) demonstruoti gaminius ir
- platinti 2 straipsnio 4 dalyje nurodytus spausdintus pranešimus,
neatitinkančius šios direktyvos nuostatų.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodų darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1996 m. rugsėjo 19 d.

Labels: 1
14
20
7
3